
Intensificarea cooperării științifice dintre Africa și Europa prin valorificarea potențialului Alianțelor de Universități Europene

Alianțele de Universități Europene, demarate în cadrul Inițiativei Universităților Europene (IUE) a Uniunii Europene, implică în prezent aproape 300, în curând peste 500, de instituții de învățământ superior din Europa. Membrii alianței se angajează în forme noi și multidimensionale de cooperare în educație, cercetare, inovare și servicii pentru societate, dezvoltă campusuri inter-universitare pentru o mobilitate continuă a studenților, cadrelor didactice, personalului administrativ și a cercetătorilor și promovează crearea de cunoaștere între țări și discipline.

Noi, instituțiile membre ale Alianței CIVIS – o Universitate Civică Europeană și șase universități de top din Africa, împărtășim convingerea că IUE reprezintă cel mai semnificativ proiect politic aflat în derulare în domeniul învățământului superior și cercetării europene. Mai mult, vedem un potențial enorm ca Alianțele de Universități Europene să ajungă la parteneri din afara Europei și, în special, să aducă universitățile africane și europene în relații noi și productive – în beneficiul instituțiilor implicate, al sectoarelor de învățământ superior de pe cele două continente, precum și al societăților noastre în general. Acest potențial include:

Promovarea colaborării privind provocările globale: Angajarea în căutarea și punerea în practică a soluțiilor la provocările globale ale timpului nostru este o sarcină-cheie pentru universitățile noastre. Împărtășim un angajament pentru o comunitate academică implicată, integrată și relevantă din punct de vedere social. Parteneriatele globale au contribuit enorm la progresul academic și științific în Africa și Europa, incluzând cercetări menite să ofere soluții pentru problemele medicale, provocările privind mediul înconjurător și pentru alte probleme care afectează viața oamenilor.

Salutăm astfel rolul IUE de catalizator al demersurilor asidue pentru o abordare bazată pe provocări în ceea ce privește educația, cercetarea și inovarea în cadrul Alianțelor de Universități Europene. Mai mult, considerăm că această orientare spre provocări, direcționată spre probleme transcontinentale, ar beneficia enorm de pe urma colaborării universităților partenere din Africa și Europa. Un astfel de parteneriat are potențialul de a modela și de a activa expertiza locală necesară pentru o analiză eficientă a provocărilor globale și locale și pentru căutarea de soluții. 

Crearea unor formate de mobilitate inter- și intracontinentală: Universitățile noastre consideră că mobilitatea internațională a studenților, a personalului și a cadrelor didactice promovează excelența academică și învățarea interculturală, conducând la beneficii personale și instituționale. Astfel, îmbrățișăm pe deplin ambiția IUE de a extinde mobilitatea studenților europeni, făcând-o mai incluzivă, mai flexibilă și integrată în programele de studii. În timp ce mobilitatea în interiorul Europei este cu siguranță importantă pentru promovarea cetățeniei europene, noi vedem, de asemenea, potențialul de a include parteneriatul cu universitățile africane în aceste eforturi, promovând conștientizarea intra- și intercontinentală. Oferirea unui spațiu pentru puncte de vedere, abordări și mentalități variate, promovarea diversității ideilor și aprofundarea înțelegerii legăturii dintre istoriile noastre, precum și a viitorului nostru, trebuie să fie în interesul IUE. 

Parteneriate echitabile de cercetare între Europa și Africa: Susținem acordul recent dintre Uniunea Europeană (UE) și Uniunea Africană (UA) privind Agenda de Inovare UE-UA, care se angajează să dezvolte parteneriate durabile și reciproc avantajoase în domeniul învățământului superior, al cercetării și al inovării. Parteneriatele universitare au devenit, de asemenea, vectori importanți pentru promovarea angajamentului civic și democratic, cultivarea dezvoltării economice internaționale și încurajarea perfecționării cadrelor didactice și a sistemului școlar, printre alte obiective.

În acest context, observăm două roluri importante pentru Alianțele de Universități Europene și universitățile africane. În primul rând, colaborările noastre multiple și continue ne-au învățat că echitatea, încrederea, transparența și respectul reciproc față de nevoile și interesele partenerilor reprezintă cheia succesului și a durabilității acestora. Alianțele de Universități Europene și partenerii africani care se angajează să respecte aceste principii pot contribui la dezbaterile privind politicile de învățământ superior din cadrul UE prin oferirea acestei perspective importante și a experiențelor aferente. 

În al doilea rând, având în vedere că IUE este inițiativa emblematică a Spațiului European al Educației și a Spațiului European al Cercetării, parteneriatele dintre Alianțele de Universități Europene și universitățile africane oferă o ocazie excelentă de a include dezvoltarea învățământului superior și a elaborării de politici publice din spațiul african în acest proces. Aspecte cruciale în această privință sunt, de exemplu, combinarea eforturilor UE de a-și spori în continuare atractivitatea internațională ca destinație internațională de studii și cercetare cu investiții în mobilitate circulară și în consolidarea capacităților de cercetare ale partenerilor africani din domeniul învățământului superior pentru a promova „păstrarea creierelor” în locul „exodului creierelor”. Obiectivele asociate cu un statut legal pentru instituțiile de învățământ superior – de exemplu, punerea în comun a resurselor, colaborarea la propuneri pentru noi surse de finanțare, formarea unei cooperări transnaționale mai profunde, flexibile și de durată, partajarea mai ușoară a capacităților și a accesului la echipamente specializate, schimbul de personal și implementarea programelor comune – nu sunt împărtășite doar de către membrii Alianțelor de Universități Europene, ci se aplică și parteneriatelor internaționale dintre instituțiile africane și europene.

Luând în considerare aceste posibilități de colaborare multilaterală între membrii unei alianțe de universități europene și universitățile africane: 
· Exprimăm dorința noastră de a adopta Acorduri de Parteneriat Strategic între Alianța CIVIS – o Universitate Civică Europeană și șase distinse universități africane. Acestea pun bazele unei colaborări strânse în domeniul cercetării și al educației, punând accentul pe provocări societale, mobilitatea incluzivă și dezvoltarea instituțională.
· Încurajăm alte alianțe de universități europene care nu sunt încă implicate în parteneriate globale să analizeze opțiunea de a intra în contact cu parteneri din afara Europei și, dacă este considerat a fi util, să învețe din experiențele unor alianțelor de universități europene precum CIVIS.
· Invităm alte universități africane să ia act de Inițiativa Universităților Europene și să exploreze potențialul de colaborare cu Alianțele de Universități Europene.
· Propunem instituțiilor de finanțare și factorilor de decizie UE să faciliteze colaborarea dintre Alianțele de Universități Europene și partenerii lor globali, prin facilitarea includerii acestora din urmă în instrumentele de finanțare, de exemplu, în cadrul Erasmus+ și Horizon Europe.


Adoptat la Marsilia, 11 Martie 2022
De către reprezentanți ai universităților membre CIVIS și ai celor șase universități partenere strategice


Universități membre CIVIS, o Universitate Civică Europeană
Universitatea Aix-Marseille, Universitatea Națională și Kapodistriană din Atena, Universitatea din București, Universitatea Liberă din Bruxelles, Universitatea Autonomă din Madrid, Universitatea Sapienza din Roma, Universitatea din Stockholm, Universitatea din Tübingen, Universitatea din Glasgow și Universitatea din Salzburg

Universități partenere strategice CIVIS
Universitatea Hassan II din Casablanca, Universitatea din Sfax, Universitatea Cheikh Anta Diop din Dakar, Universitatea Makerere, Universitatea din Witwatersrand, Universitatea Eduardo Mondlane

